|  |  |  |
| --- | --- | --- |
| **בנק ישראל**  דוברות והסברה כלכלית | לוגו בנק ישראל | ‏ירושלים, ‏ט' חשון, תשפ"ד  ‏‏‏‏‏24 אוקטובר, 2023 |

הודעה לעיתונות:

**דברי המפקח על הבנקים בישיבת ועדת הכספים בנושא צעדי המערכת הבנקאית במלחמת "חרבות ברזל"**

המפקח על הבנקים, מר דניאל חחיאשוילי, השתתף היום בישיבת ועדת הכספים של הכנסת שעסקה בצעדי המערכת הבנקאית במלחמת "חרבות הברזל".

להלן עיקרי דברי המפקח:

* מאז תחילת המלחמה אנו מקיימים בבנק ישראל הערכות מצב שוטפות ועוקבים אחר ההשפעות של המצב הביטחוני על אספקטים כלכליים ופיננסיים שונים, ונוקטים צעדי מדיניות בהתאם.
* הפיקוח על הבנקים הגיב במהירות לאירועים, ופעל מיד עם תחילת המלחמה להבטחת הרציפות התפקודית של המערכת הבנקאית, לטובת המשכיות השירות ללקוחות, ובדגש על התנהלות אחראית ורגישה לצרכי הלקוחות.
* הפיקוח על הבנקים פעל לאיתור צרכים וקשיים של לקוחות המערכת הבנקאית וחיזק את הקשר עם הציבור במגוון דרכים, בין היתר באמצעות הקמת מוקד חירום לטיפול בפניות הלקוחות וסיורים בשטח.
* ננקטו [מספר רב של צעדים](https://www.boi.org.il/publications/pressreleases/12-10-23/) שמטרתם הייתה להקל על הלקוחות ולמנוע הידרדרות כלכלית.
* הופעל [מתווה סיוע רוחבי ללקוחות המערכת הבנקאית](https://www.boi.org.il/publications/pressreleases/b15-10-23/), שכולל מתן הקלות נרחבות לאוכלוסיות שנפגעו באופן ישיר מנזקי המלחמה ולאוכלוסיית משרתי המילואים ומגויסי צו 8, וביניהן אפשרות לדחיית תשלומים במשכנתאות ובהלוואות ללא כל חיוב בריביות ובעמלות, לצד פטורים מעמלות ניהול חשבון עו"ש ומריבית על יתרת החובה (אוברדרפט). בנוסף נותן המתווה מענה ואפשרות סיוע גם לכלל האוכלוסיה, מעבר למעגל הראשון. המתווה הורחב אתמול גם לחברות כרטיסי האשראי, ובהתאם לצורך נשקול להרחיבו ולנקוט בצעדים נוספים.
* בנוסף למתווה שגיבש בנק ישראל, שאומץ על ידי הבנקים וחברות כרטיסי האשראי, פעלו אלה להקלות נוספות ולצעדי סיוע נוספים מיוזמתם. אנו מעודדים את הבנקים והחכ"אות להמשיך ולהרחיב את צעדי הסיוע ללקוחות ככל שניתן.
* לצד תכניות הסיוע, אנו עדים לעלייה בסביבת הסיכונים – הן סיכונים פיננסיים והן סיכונים אחרים כגון סיכון הסייבר, אשר גם אותם צריך לנהל ולנטר.
* המערכת הבנקאית בישראל היא חזקה ויציבה. במקביל לצעדים שנעשים לטובת הלקוחות, אנו נמשיך לוודא שהמערכת הבנקאית שומרת על יציבותה, בין היתר, בכדי שזו תוכל להמשיך ולתמוך במשק ובלקוחות המערכת הבנקאית, לרבות בפעולות הבראה, ככל שיידרשו. .

[מצ"ב המצגת שהוצגה על ידי המפקח על הבנקים.](מצגת%20לוועדת%20הכספים%20-%2024.10.23.pdf)

מצ"ב דרכי יצירת קשר עם מוקד הפניות:

* היחידה לפניות הציבור ולבקרה צרכנית בפיקוח על הבנקים: 02-6552680 או 9086\*
* מוקד הממונה על נתוני אשראי בבנק ישראל: 6194\*
* לדף המידע לחירום ש[באתר בנק ישראל](https://www.boi.org.il/bank-of-israel/iron-swords/).